CELEX: 32021D0271
Language: sl
Date: 2021-02-17 00:00:00
Title: Izvedbeni sklep Komisije (EU) 2021/271 z dne 17. februarja 2021 o podaljšanju okrepljenega nadzora za Grčijo (notificirano pod dokumentarno številko C(2021) 998) (Besedilo v grškem jeziku je edino verodostojno)

22.2.2021   
               
               
                  SL
               
               
                  Uradni list Evropske unije
               
               
                  L 61/3
               
            
         IZVEDBENI SKLEP KOMISIJE (EU) 2021/271
         z dne 17. februarja 2021
         o podaljšanju okrepljenega nadzora za Grčijo
         
            
               (notificirano pod dokumentarno številko C(2021) 998)
            
         
         (Besedilo v grškem jeziku je edino verodostojno)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) št. 472/2013 Evropskega parlamenta in Sveta z dne 21. maja 2013 o okrepitvi gospodarskega in proračunskega nadzora v državah članicah euroobmočja, ki so jih prizadele ali jim grozijo resne težave v zvezi z njihovo finančno stabilnostjo (1), in zlasti člena 2(1) Uredbe,
         ob upoštevanju naslednjega:
         
                     (1)
                  
                  
                     Po izteku finančne pomoči na podlagi evropskega mehanizma za stabilnost 20. avgusta 2018 je bilo z Izvedbenim sklepom Komisije (EU) 2018/1192 (2) uvedeno šestmesečno obdobje okrepljenega nadzora za Grčijo, ki se je začelo 21. avgusta 2018. Obdobje okrepljenega nadzora je bilo nato štirikrat podaljšano (3), in sicer vsakič za dodatnih šest mesecev, nazadnje pa od 21. avgusta 2020.
                  
               
                     (2)
                  
                  
                     Grčija je od leta 2010 prejela znatno finančno pomoč, zaradi česar njene neporavnane obveznosti do držav članic euroobmočja, evropskega instrumenta za finančno stabilnost in evropskega mehanizma za stabilnost skupaj znašajo 243 700 milijonov EUR. Grčija je prejela finančno podporo evropskih partneric po ugodnejših pogojih, leta 2012 in v okviru evropskega mehanizma za stabilnost leta 2017 pa so bili sprejeti tudi posebni ukrepi za večjo vzdržnost dolga. Euroskupina se je 22. junija 2018 politično dogovorila, da bo izvedla dodatne ukrepe, s katerimi bo zagotovila vzdržnost dolga. O nekaterih od teh ukrepov, vključno s prenosom zneskov, enakovrednih dohodku nacionalnih centralnih bank euroobmočja od grških državnih obveznic v okviru dogovora o neto finančnih sredstvih in programa za trge vrednostnih papirjev, se lahko sklene dogovor v Euroskupini dvakrat letno, in sicer na podlagi pozitivnih poročil v okviru okrepljenega nadzora nad tem, kako Grčija izpolnjuje svoje poprogramske politične zaveze. Po dogovoru Euroskupine iz aprila 2019, decembra 2019, junija 2020 oziroma novembra 2020 so se sprostile prve štiri tranše s politikami pogojenih dolžniških ukrepov.
                  
               
                     (3)
                  
                  
                     Grčija se je v Euroskupini zavezala, da bo nadaljevala in zaključila vse ključne reforme, sprejete na podlagi programa za makroekonomsko prilagoditev v okviru evropskega mehanizma za stabilnost (v nadaljnjem besedilu: program), ter zaščitila cilje pomembnih reform, sprejetih v okviru navedenega programa in njegovih predhodnikov. Grčija se je zavezala tudi, da bo izvedla posebne ukrepe na področju fiskalne in fiskalno-strukturne politike, socialnega varstva, finančne stabilnosti, trgov dela in proizvodnih trgov, privatizacije in javne uprave. Ti posebni ukrepi, ki so določeni v prilogi k izjavi Euroskupine z dne 22. junija 2018, bodo prispevali k odpravi čezmernih makroekonomskih neravnotežij v Grčiji ter obravnavi virov ali možnih virov gospodarskih težav.
                  
               
                     (4)
                  
                  
                     Komisija je 26. februarja 2020 objavila poročilo o državi za Grčijo za leto 2020 (4). Komisija je ugotovila, da v Grčiji obstajajo čezmerna makroekonomska neravnotežja (5). Čeprav je na številnih področjih viden napredek, je še vedno mogoče opaziti znatne ranljivosti in težave iz preteklosti, ki so povezane z visokim javnim dolgom, visokim deležem nedonosnih posojil v bilancah stanja bank in zunanjim sektorjem, in sicer v razmerah še vedno nizkega potenciala rasti in visoke stopnje brezposelnosti. Te ugotovitve je še potrdilo poročilo o mehanizmu opozarjanja, ki ga je Komisija sprejela 18. novembra 2020 na podlagi Uredbe (EU) št. 1176/2011 Evropskega parlamenta in Sveta (6) in v okoliščinah krize zaradi COVID-19 ter v katerem je Grčijo opredelila kot eno od držav članic, za katere bo v letu 2021 opravljen poglobljeni pregled. Poročilo o mehanizmu opozarjanja zlasti kaže, da se je javni dolg v letu 2019 sicer zmanjšal, vendar se pričakuje, da se bo v letu 2020 povečal na več kot 200 % bruto domačega proizvoda, kar odraža krčenje gospodarstva in stroške potrebnih ukrepov, sprejetih za ublažitev posledic pandemije. Grški finančni sektor se še vedno sooča s težavami zaradi nizke dobičkonosnosti, kapitalskih količnikov, ki so nižji od povprečnih, in velikega obsega nedonosnih posojil. Neto stanje mednarodnih naložb ostaja izrazito negativno, čeprav to vključuje velik zunanji javni dolg po zelo ugodnih pogojih, in naj bi se po napovedih še poslabšalo zaradi manjših prilivov iz turizma. Brezposelnost ostaja zelo visoka, trend počasnega upadanja pa se je zaradi krize začasno prekinil.
                  
               
                     (5)
                  
                  
                     EU in njene države članice že od začetka pandemije sprejemajo ukrepe, kakršnih še ni bilo, da bi zaščitile življenja in možnosti preživljanja. Grčija je v odziv na pandemijo COVID-19 in v okviru usklajenega pristopa Unije še naprej sprejemala ukrepe za povečanje zmogljivosti svojega zdravstvenega sistema ter razširila nabor fiskalnih in likvidnostnih ukrepov v pomoč posameznikom in podjetjem, ki so bili še posebej prizadeti. EU je podprla nacionalna prizadevanja za obvladovanje zdravstvene krize in ublažitev gospodarskih posledic. Sprostila je proračunska sredstva za boj proti virusu, aktivirala splošno odstopno klavzulo iz Pakta za stabilnost in rast, v celoti izkoristila prožnost pravil o državni pomoči in vzpostavila nov instrument za pomoč ljudem pri ohranjanju zaposlitve, tj. instrument za začasno podporo za ublažitev tveganj za brezposelnost v izrednih razmerah (SURE). Poleg ukrepov, ki so jih sprejeli Evropska centralna banka, evropski mehanizem za stabilnost in Evropska investicijska banka, je v okviru odziva EU na voljo 750 milijard EUR iz instrumenta Next Generation EU, ki se bo izvajal predvsem prek mehanizma za okrevanje in odpornost. Mehanizem bo zagotovil znatno podporo za izvedbo reform in naložb, ki bodo okrepile gospodarstva držav članic, in je priložnost za grško gospodarstvo, da si opomore od trenutne krize in obravnava izzive, s katerimi se še vedno sooča. Poleg tega bodo v večletnem finančnem okviru za obdobje 2021–2027 finančna sredstva EU v višini več kot 1 000 milijard EUR usmerjena v nove in okrepljene prednostne naloge na vseh področjih politike EU, vključno z zelenim in digitalnim prehodom.
                  
               
                     (6)
                  
                  
                     Komisija je osmo oceno v okviru okrepljenega nadzora za Grčijo (7) objavila 18. novembra 2020. V oceni je bilo ugotovljeno, da je Grčija kljub neugodnim okoliščinam zaradi pandemije sprejela potrebne ukrepe za izpolnitev svojih posebnih reformnih zavez. V poročilu je navedeno, da so organi po prekinitvi v prvi polovici leta 2020 zaradi dogodkov brez primere v zadnjih mesecih uspeli ponovno začeti delo v zvezi z reformnimi zavezami in izvedli več temeljnih reform. Evropske institucije so pozdravile tesno in konstruktivno sodelovanje na vseh področjih ter spodbudile organe, naj ohranijo zagon in po potrebi okrepijo prizadevanja za hitro dokončanje izvajanja nedavno sprejete primarne zakonodaje. To še zlasti velja za reforme v finančnem sektorju, v katerem bo kmalu dokončana in sprejeta obsežna sekundarna zakonodaja.
                  
               
                     (7)
                  
                  
                     Svet je ob upoštevanju poglobljenega pregleda in ocene, ki ju je leta 2020 opravila Komisija, preučil nacionalni reformni program za leto 2020 in program stabilnosti za leto 2020. Upošteval je potrebe po spoprijemanju s posledicami pandemije in spodbujanju okrevanja gospodarstva kot prvi korak, ki je potreben, da se omogoči prilagoditev neravnotežij. Svet je Grčiji priporočil (8), naj sprejme vse potrebne ukrepe za učinkovit odziv na pandemijo, vključno s krepitvijo odpornosti zdravstvenega sistema, razvije sheme skrajšanega delovnega časa in učinkovito aktivacijsko podporo za ublažitev zaposlitvenih in socialnih učinkov krize, sprejme ukrepe za zagotavljanje likvidnosti ter spodbuja javne in zasebne naložbe na številnih prednostnih področjih za naložbe, vključno z zelenim in digitalnim prehodom. Svet je prav tako pozval grške organe, naj nadaljujejo in zaključijo reforme v skladu z zavezami za obdobje po izteku programa, da bi se po postopni odpravi omejitev zaradi izbruha COVID-19 ponovno začelo trajnostno gospodarsko okrevanje.
                  
               
                     (8)
                  
                  
                     Grški bančni sektor je od konca programa evropskega mehanizma za stabilnost postal stabilnejši in odpornejši na šoke, vendar so še vedno prisotna preostala tveganja in pomembne osnovne ranljivosti, ki se bodo zaradi negativnega vpliva izbruha koronavirusa še povečale. Banke ohranjajo ustrezno likvidnost, pri čemer izkoriščajo ugodne pogoje spodbujevalnih denarnih politik, vendar je raven nedonosnih posojil še vedno visoka, saj je septembra 2020 znašala 58,7 milijarde EUR oziroma 35,8 % bruto izpostavljenosti potrošniških posojil (9). Obseg nedonosnih posojil, ki je najvišjo vrednost 107,2 milijarde EUR dosegel marca 2016, se je v prvih devetih mesecih leta 2020 še naprej zmanjševal, čeprav počasneje. Vendar velik delež posojil, ki izkoriščajo moratorije na odplačilo dolga, kaže na znatno tveganje večjih potreb po oblikovanju rezervacij in poslabšanja razmerja med kakovostjo sredstev, ko se moratoriji iztečejo. Ključni element strategije bank za reševanje problema nedonosnih posojil je še vedno nadaljevanje listinjenj v okviru sheme Hercules, ki naj bi bila končana v prvi polovici leta 2021. Kapitalski položaj grških bank je v skladu z regulativnimi zahtevami, vendar se sooča z vedno večjimi nadzornimi zahtevami in potrebami po kapitalu za financiranje zmanjševanja obsega nedonosnih posojil v srednjeročnem obdobju v razmerah nizke dobičkonosnosti, medtem ko naj bi se pritisk na dobičkonosnost še povečal zaradi gospodarskih učinkov pandemije. Posledično so grške banke zaradi pandemije še posebej izpostavljene tveganju morebitnega povišanja stroškov financiranja in ponovnega poslabšanja kakovosti sredstev. Grški organi so uspešno izvedli ali razširili podporne ukrepe za ohranjanje dostopa prizadetih podjetij do financiranja, ki dopolnjujejo pobude na ravni komercialnih bank in serviserjev. Prav tako napredujejo pri ključnih reformah v finančnem sektorju, katerih cilj je izboljšati obstoječa orodja za reševanje nedonosnih posojil po preteklih zamudah zaradi negativnih učinkov izbruha COVID-19. Te reforme, zlasti nedavno sprejeta prenovitev razdrobljenih postopkov v primeru insolventnosti, lahko prispevajo k ublažitvi srednjeročnega učinka krize na zadolženost zasebnega sektorja. Učinek teh reform bo odvisen od hitrosti in uspešnosti njihovega izvajanja.
                  
               
                     (9)
                  
                  
                     Ne glede na napredek v zadnjih letih na področjih, kot sta skrajšanje časa za registracijo podjetja in krepitev zaščite manjšinskih vlagateljev, se Grčija še vedno sooča z velikimi izzivi, povezanimi s svojim poslovnim okoljem in pravosodnim sistemom, kar je razvidno iz slabe uspešnosti na več področjih (npr. izvrševanje pogodb, vpis nepremičnin, reševanje insolventnosti itd.). Grški organi si še naprej prizadevajo za izboljšanje regulativnega okolja in povečanje konkurenčnosti kljub težavam zaradi izbruha pandemije COVID-19. Stalen napredek pri izvajanju pravosodnih reform, vključno z ukrepi za podporo mediaciji, in nedavni ukrepi, sprejeti za reformo proizvodnih trgov in izboljšanje nadzora trga, lahko prispevajo k obetom Grčije za okrevanje, vendar so potrebna nadaljnja prizadevanja za izboljšanje poslovnega okolja. Organi napredujejo tudi pri ključnih reformah za izboljšanje digitalne uspešnosti Grčije, ki je še vedno med najnižjimi v EU. Grčija je tudi zavezana izvedbi obsežne reforme javnega naročanja v začetku leta 2021, medtem ko še naprej uvaja dopolnilne ukrepe za dodatno zmanjšanje upravnega bremena za podjetja in državljane.
                  
               
                     (10)
                  
                  
                     Grčija, ki je bila od leta 2010 izključena iz posojil na finančnih trgih, od julija 2017 ponovno pridobiva dostop do trga prek izdajanja državnih obveznic. Donosi grških državnih obveznic so po uspešnem zaključku programa evropskega mehanizma za stabilnost leta 2018 počasi postali zmernejši, leta 2019 pa so precej upadli. Od začetka pandemije je Grčija uspešno izdajala zakladne menice in dolgoročne obveznice, kar kaže na stalen dostop do tržnega financiranja. Trenutne ugodne pogoje financiranja podpirajo likvidnostni ukrepi, dogovorjeni na evropski ravni, vključno z izrednim programom Evropske centralne banke za nakup vrednostnih papirjev ob pandemiji. Na podlagi analize vzdržnosti dolga, predstavljene v osmem poročilu o okrepljenem nadzoru, se pričakuje, da se bodo bruto potrebe po financiranju sektorja država srednjeročno gibale okrog 15 % BDP.
                  
               
                     (11)
                  
                  
                     Glede na navedeno je Komisija sklenila, da še vedno obstajajo okoliščine, ki upravičujejo uvedbo okrepljenega nadzora v skladu s členom 2 Uredbe (EU) št. 472/2013. Grčija se zlasti še vedno sooča s tveganji, povezanimi s finančno stabilnostjo, ki bi, če bi se uresničila, lahko imela negativne učinke prelivanja za druge države članice euroobmočja. Ti morebitni učinki prelivanja bi lahko nastali posredno z vplivanjem na zaupanje vlagateljev ter posledično na stroške refinanciranja za banke in države v drugih državah članicah euroobmočja.
                  
               
                     (12)
                  
                  
                     Zato mora Grčija srednjeročno še naprej sprejemati ukrepe za obravnavanje virov ali možnih virov težav ter izvajati strukturne reforme, ki bodo prispevale k trdnemu in trajnostnemu okrevanju gospodarstva ter ublažitvi posledic več dejavnikov. Ti dejavniki vključujejo hud in dolgotrajen upad med krizo, obseg dolga Grčije, ranljivosti v njenem finančnem sektorju, stalne razmeroma tesne povezave med finančnim sektorjem in grškimi javnimi financami, tudi prek državnega lastništva, tveganje prenosa hujših napetosti v katerem koli od navedenih sektorjev v druge države članice ter izpostavljenost držav članic euroobmočja grški državi.
                  
               
                     (13)
                  
                  
                     Za obravnavanje preostalih tveganj in spremljanje izpolnjevanja obvez, sprejetih v zvezi s tem, se zdi potrebno in primerno podaljšati okrepljeni nadzor za Grčijo v skladu s členom 2(1) Uredbe (EU) št. 472/2013.
                  
               
                     (14)
                  
                  
                     Grčija je imela na podlagi dopisa z dne 14. januarja 2021 možnost izraziti svoja stališča o oceni Komisije. V odgovoru z dne 27. januarja 2021 se je Grčija na splošno strinjala z oceno Komisije glede gospodarskih izzivov države, na kateri temelji podaljšanje okrepljenega nadzora.
                  
               
                     (15)
                  
                  
                     Grčija bo še naprej prejemala tehnično podporo, zagotovljeno v okviru novega instrumenta za tehnično podporo, ki bo zlasti podpiral države članice pri pripravi in izvajanju njihovih načrtov za okrevanje in odpornost.
                  
               
                     (16)
                  
                  
                     Komisija namerava v okviru svojega sistema zgodnjega opozarjanja pri izvajanju okrepljenega nadzora tesno sodelovati z evropskim mehanizmom za stabilnost –
                  
               SPREJELA NASLEDNJI SKLEP:
         
            Člen 1
            Obdobje okrepljenega nadzora za Grčijo v skladu s členom 2(1) Uredbe (EU) št. 472/2013, ki je bilo uvedeno z Izvedbenim sklepom (EU) 2018/1192, se z 21. februarjem 2021 podaljša za dodatnih šest mesecev.
         
         
            Člen 2
            Ta sklep je naslovljen na Helensko republiko.
         
         
            V Bruslju, 17. februarja 2021
            
               
                  Za Komisijo
               
               Paolo GENTILONI
               
                  Član Komisije
               
            
         
         
            (1)  UL L 140, 27.5.2013, str. 1.
         
            (2)  Izvedbeni sklep Komisije (EU) 2018/1192 z dne 11. julija 2018 o uvedbi okrepljenega nadzora za Grčijo (UL L 211, 22.8.2018, str. 1.
         
            (3)  Z Izvedbenim sklepom Komisije (EU) 2019/338 (UL L 60, 28.2.2019, str. 17); Izvedbenim sklepom Komisije (EU) 2019/1287 (UL L 202, 31.7.2019, str. 110); Izvedbenim sklepom Komisije (EU) 2020/280 (UL L 59, 28.2.2020, str. 9) in Izvedbenim sklepom Komisije (EU) 2020/5086 (UL L 248, 31.7.2020, str. 20).
         
            (4)  SWD(2020) 507 final.
         
            (5)  COM(2020) 150 final.
         
            (6)  Uredba (EU) št. 1176/2011 Evropskega parlamenta in Sveta z dne 16. novembra 2011 o preprečevanju in odpravljanju makroekonomskih neravnotežij (UL L 306, 23.11.2011, str. 25).
         
            (7)  Evropska komisija: Poročilo o okrepljenem nadzoru za Grčijo, maj 2020, Institutional Paper 127, maj 2020.
         
            (8)  Priporočilo Sveta z dne 20. julija 2020 v zvezi z nacionalnim reformnim programom Grčije za leto 2020 in mnenje Sveta o programu stabilnosti Grčije za leto 2020 (UL C 282, 26.8.2020, str. 46).
         
            (9)  Vir: grška centralna banka; merjeno na posamični ravni.